**ELŐTERJESZTÉS**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2022. március 29-i ülésére**

**Javaslat a 2023-2028. évre vonatkozó óvodai továbbképzési programok elfogadására**

A pedagógus-továbbképzésről, a pedagógus-szakvizsgáról, valamint a továbbképzésben részt vevők juttatásairól és kedvezményeiről szóló 277/1997. (XII. 22.) Korm. rendelet (a továbbiakban: Rendelet) 1. § (2) bekezdésében foglaltak alapján az óvoda középtávú, 5 évre szóló továbbképzési programot készít. A továbbképzési programot a továbbképzési időszak első évét megelőző év márciusáig kell elkészíteni. A továbbképzési program felülvizsgálatára a fenntartóval egyeztetve évente egy alkalommal kerülhet sor.

Szombathely Megyei Jogú Város Önkormányzata által fenntartott óvodák ötéves továbbképzési programja a 2023. augusztus 31. napjáig szól. A következő továbbképzési ciklus ideje 2023. szeptember 1. - 2028. augusztus 31.

A továbbképzési programot a nevelőtestület véleményének kikérését követően a fenntartó fogadja el. Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52. § (2) bekezdés 18. pontja a Kulturális, Oktatási és Civil Bizottság hatáskörébe utalta az óvodai pedagógus-továbbképzési program jóváhagyását.

A Rendeletben foglaltak szerint a fenntartó meghatározhatja azokat a szakvizsgára történő felkészítéseket és továbbképzéseket, amelyeken való részvételhez támogatást nyújt. Szombathely Megyei Jogú Város Közgyűlése a 298/2014.(VI.19.) Kgy. számú határozatában prioritásként a fejlesztőpedagógus, a közoktatás vezetői szakvizsga, valamint a nemzetiségi óvodapedagógusi végzettség megszerzését határozta meg, és ezen képzések vonatkozásában az Oktatási kiadásokban biztosította a képzés tandíját.

A meghatározott prioritások továbbra is aktuálisak:

* az óvodákban egyre nagyobb a létszáma a nevelési tanácsadó szakvéleményével rendelkező gyermekeknek, az Ő fejlesztésüket fejlesztőpedagógusok láthatják el.
* az óvodavezető utánpótlás biztosításához szükséges a közoktatás vezetői szakvizsga,
* két önkormányzati óvoda 1-1 csoportjában folyik német nemzetiségi óvodai nevelés. Nemzetiségi nevelés estén előírás a szakirányú, adott nemzetiségi óvodapedagógus szakképzettség. A képzés támogatása segíthet a szakemberhiány probléma megoldásában.

Előzőek alapján a 2028. augusztus 31. napjáig terjedő időszakra vonatkozóan a fenti prioritások megtartása továbbra is indokolt.

A képzések díja átlagosan 180.000,- Ft/fő/félév. Az óvodák továbbképzési programjaiban tervezett szakvizsgára történő felkészítéseket és továbbképzéseket figyelembe véve, a 2023-2028. évekre vonatkozóan az óvodai pedagógus továbbképzésekre az alábbi támogatást szükséges biztosítani:

2023. 09.01-től 2.160.000,- Ft

2024. 4.860.000,- Ft

2025. 5.220.000,- Ft

2026. 5.220.000,- Ft

2027. 4.320.000,- Ft

2028. 08.31-ig 1.620.000,- Ft

2022. évre vonatkozó fedezet a Szombathelyi Köznevelési GAMESZ pénzmaradványának jóváhagyásával válik biztosítottá, 2023. évtől pedig az Önkormányzat költségvetési rendeletében szükséges a fedezetet biztosítani.

Az óvodák által kidolgozott programok az előterjesztés 1-18. számú mellékletét képezik. A beküldött programok tartalmazzák a Rendeletben meghatározott tartalmi elemeket.

A támogatott képzések óvodánkénti összesítése az előterjesztés 19. számú mellékletét képezi.

A Rendelet 1. § (10) bekezdése alapján a Nevelési-oktatási intézmény nevelőtestülete az új továbbképzési program elkészítése előtt értékeli az előző továbbképzési időszakot, a továbbképzési programjának időarányos végrehajtását, és az értékelést megküldi a fenntartónak. Előzőekre tekintettel az óvodák a következő továbbképzési ciklus továbbképzési tervét és az előző időszak értékelését is megküldték a fenntartónak.

Az értékelések alapján megállapítható, hogy az óvodák alapvetően a továbbképzési tervnek megfelelően szervezték meg a továbbképzésekre való jelentkezéseket.

Az eltérések oka az, hogy nem indult el a betervezett képzés, vagy az óvodapedagógus élethelyzete megváltozott (gyermekszületés, nem dolgozik már az óvodában stb.). A veszélyhelyzet miatt több meghirdetett képzés is elmaradt.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2022. március „ "

**/: Dr. László Győző : /**

**HATÁROZATI JAVASLAT**

**…/2022. (III.29.) KOCB. számú határozat**

1. A Kulturális, Oktatási és Civil Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52. § (2) bekezdés 18. pontjában kapott felhatalmazás alapján az önkormányzat által fenntartott óvodák 2023-2028. időszakra szóló továbbképzési programját az előterjesztés 1-18. számú melléklete szerinti tartalommal elfogadja.
2. A Bizottság felkéri a polgármestert az 1. pontban foglalt dokumentumok aláírására.
3. A Bizottság javasolja a Közgyűlésnek, hogy a 2023. szeptember 1. és 2028. augusztus 31. közötti időszakra vonatkozóan a közoktatás vezetői szakvizsga, a fejlesztőpedagógus szakvizsga, illetve a nemzetiségi óvodapedagógus képzés költségeit az előterjesztésben foglaltaknak megfelelően az Önkormányzat költségvetési rendelete Oktatási ágazat kiadásaiban biztosítsa.

**Felelősök:** Putz Attila a bizottság elnöke

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal

az önkormányzat mindenkori költségvetési rendelete